Thomas Joseph Toolen

**Thomas Joseph Toolen** (født 28. februar 1886 i Baltimore i Maryland i USA, død 4. desember 1976 i Mobile i Alabama) var en amerikansk katolsk prelat. Toolen var biskop av bispedømmet Mobile fra 1927 til 1969, siden 1954 med den personlige tittel erkebiskop.

## Liv og virke
### Bakgrunn
Thomas Toolen var et av seks barn av av irske immigrantene Thomas og Mary Toolen, begge fra County Roscommon. Faren døde i 1897 da sønnen var elleve år gammel. Han ble uteksaminert fra *Loyola High School* i Towson og deretter Loyola University Maryland.

Allerede i en alder av tolv visste han at han ville bli prest. Etterhvert kom han til St. Mary's Seminary and University, hvor han studerte teologi.

### Prest
Den 27. september 1910 ble han presteviet av kardinal James Gibbons i Baltimores katedral. Så studerte han kirkerett ved Catholic University of America og fikk sin bachelorgrad i 1912. Toolen ble i 1912 sjelesorger ved St. Bernard Church i Baltimore.

### Biskop av Mobile
Den 28. februar 1927, på hans 41-årsdag, ble Toolen utnevnt av pave Pius XI til biskop av Mobile. Han ble bispeviet den 4. mai 1927 av erkebiskop Michael Joseph Curley og hans medkonsekratorer, biskopene Michael Joseph Keyes og Richard Oliver Gerow. Den 18. mai 1927 ble han innsatt i embedet i Mobile. 

I 1941 forbød Toolen katolske foreldre som sendte sine barn til offentlige skoler å motta sakramentene. Han begrunnet det slik:  «Det katolske utdanningssystem har vært den største velsignelse dette land noen gang har kjent. Vi er forberedt på å ta vare på barna våre fra første klasse til universitetet ... Katolske foreldre må sende barna sine til den katolske skole. Foreldre som ikke adlyder er opprørske og bør behandles som det» (*The Catholic system of education has been the greatest boon this country has ever known. We are prepared to take care of our children from the first grade to the university...Catholic parents must send their children to the Catholic school. Parents who do not obey are rebellious and should be treated as such.*)

Toolen ble ansett som en biskop som opprettholdt gode forbindelser med afroamerikanske katolikker. I 1950 åpnet han for eksempel St. Martin de Porres Hospital, det første sykehuset i Alabama som tillot svarte leger å praktisere og som også behandlet gravide svarte kvinner. Han lot også nonnen Mother Angelica og *[[Order of Poor Clares of Perpetual Adoration]]* åpne et svart kloster i Mobile i 1962. Han opphevet også raseskillet i Alabamas katolske skoler i 1964, slik at svarte barn kunne gå i samme klasse som hvite barn.

Den 27. mai 1954 tildelte pave Pius XII ham *[[ad personam]]* tittelen erkebiskop. 

Toolen huskes også for sin opposisjon mot bruken av engelsk i østrituelle katolske liturgier. Hans forbud mot østkirkeprester og birituelle prester not å feire den guddommelige liturgi på engelsk, ble reversert av Den hellige stol den 31. mars 1960, op anmodning av den melkittiske katolske patriark Maximos IV.

Fra 1962 til 1965 var han deltaker i alle fire sesjoner av Det andre Vatikankonsil.

Den 29. september 1969, etter 42 år som biskop, anmodet biskop Toolen om aldersbetinget fratreden, noe pave Paul VI innvilget. Han ble utnevnt til titulærbiskop av *Glastonia* samme dag.

Han døde syv år senere, 90 år gammel.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Kardinal Gasparo Carpegna (1625-1714) *1670
* Kardinal Fabrizio Paolucci (1651-1726) *1685
* Kardinal Francesco Barberini den yngre (1662-1738) *1721
* Kardinal Marcello Lante Montefeltro Della Rovere (1695-1773) *1732
* Biskop Charles Walmesley (1722-1797) *1756
* Erkebiskop John Carroll (1735-1815) *1790
* Biskop Benedict Joseph Flaget (1763-1850) *1810
* Erkebiskop Martin John Spalding (1810-1872) *1848
* Kardinal James Gibbons (1834-1921) *1848
* Erkebiskop Benjamin Joseph Keiley (1847-1925) *1900
* Erkebiskop Michael Joseph Curley (1879-1947) *1914
* Biskop *Thomas Joseph Toolen* (1886-1976) *1927

## Referanser